સરકાર મારી ધરપકડ કરશે તો જેલમાં રહીને આમરણ ઉપવાસ કરીશ: હાર્દિક
બુધવાર, નવેમ્બર 21 2018, 13:54 Hrs(IST)
નવગુજરાત સમય | Publish Date: Jul 10 2018 9:23AM
પાસના કન્વીનર હાર્દિક પટેલે પાટીદારોને અનામત મળે તે માટે આમરણાંત ઉપવાસની જાહેરાત કરતા લોકસભા ચૂંટણીમાં નુકસાનના ભયે ભાજપ સરકારમાં અંદરખાને હાર્દિકને કેવી રીતે અટકાવવો તેની વિચારણા શરૂ થઇ જવા પામી છે. આ માટે આપઘાતના પ્રયાસની જાહેરાત બદલ હાર્દિકની ધરપકડ કરી લેવી કે પછી રાજદ્રોહ સહિતના અનેક કેસ પેન્ડીંગ છે તેમાંથી કોઇ કેસમાં જેલમાં નાખી દેવો તે માટે કાનૂની શકયતા ચકાસાઇ રહી છે. જો કે ધરપકડ કરવી કે નહીં તે માટે મોવડી મંડળનું માર્ગદર્શન મેળવાશે. ત્યારે હાર્દિકે પણ તે અંગે પ્રતિભાવ આપતા કહ્યું છે કે, જો ભાજપ સરકાર મારી ધરપકડ કરશે તો પોતે જેલમાં રહીને પણ અનામત માટે આમરણાંત ઉપવાસ કરશે.
હાર્દિકે જીએમડીસી મેદાન ખાતે અનામત આંદોલન સંમેલન ૨૫ ઓગસ્ટે યોજાયું હતું તેને ધ્યાનમાં રાખીને આગામી ૨૫ ઓગસ્ટે આમરણાંત ઉપવાસ અમદાવાદમાં કરવાની જાહેરાત કરતા જ ભાજપ છાવણીમાં તે મુદ્દો ચર્ચાનો વિષય બની ગયો હતો. ઓગસ્ટ મહિના પછી જ લોકસભાની ચૂંટણીનો માહોલ ઉભો થવાનો હોઇ હાર્દિક ફેકટર વિધાનસભાની ચૂંટણીમાં નડતરરૂપ થાય તે પહેલા જ ડેમેજ કંટ્રોલ માટે અંદરખાને શું થઇ શકે તે માટે સરકારમાં વિચારણા શરૂ થઇ જવા પામી છે. જેમાં હાર્દિકની જાહેરાત સામે કાનૂની રીતે કોઇ પગલા લઇ શકાય કે નહીં તે ચકાસવામાં આવી રહ્યું છે. ઉપવાસ પર બેસે તે પહેલા જ કલમ ૩૦૯ મુજબ આત્મહત્યાના પ્રયાસ બદલ તેની ધરપકડ કરી લઇ શકાય કે નહીં તે પણ જોવામાં આવી રહ્યું છે. જેમાં એક વર્ષની જેલની સજા અને આર્થિક દંડ સાથે બન્ને સજાની પણ જોગવાઇ છે. હાર્દિક સામે ૨૦૧૫ના આંદોલન વખતે નોંધાયેલો રાજદ્રોહનો ગુનો પણ ઉભો સહિત અન્ય અનેક ગુના પણ છે. તેમાંથી કોઇ સંગીન ગુનામાં ધરપકડ કરી લઇને નવેસરથી શરૂ થનારૂ આંદોલન અટકાવી દેવા પર પણ વિચારણા ચાલી રહી છે.
હાર્દિકને પકડવાથી કેવા પ્રતિભાવ આવે તે પાસા પણ મહત્વના હોવાથી અંતિમ નિર્ણય ભાજપના ટોચના નેતાઓની સલાહ લઇને જ કરવામાં આવશે. બીજી તરફ હાર્દિકને પણ સરકારની આવી હિલચાલની જાણ થતા એવો પડકાર આપ્યો છે કે, સરકારને મારી ધરપકડ કરવી હોય તો પોતે તે માટે તૈયાર છે અને પાટીદાર સમાજને અનામત મળે તે માટે જેલમાં રહીને પણ આમરણાંત ઉપવાસ કરશે. ગત વિધાનસભાની ચૂંટણી પહેલા હાર્દિકનું સીડી પ્રકરણ અને લાખો રૂપિયા લીધા હોવાના ગંભીર આક્ષેપો તેના જ સાથીદારોએ કર્યા હતા. જેના કારણે હાર્દિકનો પાટીદાર સમાજના મોટા વર્ગમાં અસ્વીકાર થવાનું શરૂ થઇ ગયું છે. તે સાથે હાર્દિકના કાર્યક્રમો કોંગ્રેસ પ્રેરીત હોવાની પણ સોશિયલ મીડિયામાં ટીકા થઇ રહી છે ત્યારે આ મુદ્દે અનેક રીતે નવાજૂની થવાના એંધાણ અત્યારથી જ વર્તાઇ રહ્યા છે.